Harstad

Denne artikkelen omhandler kommunen. Se også Harstad (by).
Se KV «Harstad» for skipet med samme navn.Harstad (nordsamisk: Hárstták), er nest største kommune i Troms og Finnmark, etter folketall. Kommunen har 24 748, hvorav 21 132 i kommunesenteret, tettstedet Harstad. Kommunen har en vekst i folketallet på omkring 2 % per tiår.
Harstad by er tredje størst i Nord-Norge etter folketall. Storregionen Midtre Hålogaland med Lofoten (Svolvær), Vesterålen (Sortland), Harstadregionen og Ofoten (Narvik) utgjør Nord-Norges tettest befolkede område med omkring 120 000 innbyggere.
Kommunen omfatter den nordøstlige delen av Hinnøya, og fra 1. januar 2013 også tidligere Bjarkøy kommune. Harstad grenser til Senja i nordøst, Andøy ute på Andfjorden i nordvest, Kvæfjord i vest og Tjeldsund i sør. I sørøst forbinder Tjeldsundbrua Hinnøya med fastlandet over Tjeldsundet, og i øst ligger Vågsfjorden hvor Harstad grenser til Ibestad.
Selve byen ligger nordøst på Hinnøya. Her møtes den nord- og sørgående Hurtigruten hver morgen. Det går hurtigbåt mellom Harstad, Finnsnes og Tromsø flere ganger daglig; ruta er en av landets største i antall passasjerer. Fra bysentrum til Harstad-Narvik lufthavn er det en veistrekning på 44 km.


== Geografi ==

Mesteparten av Harstad kommune ligger på Hinnøya som er Norges største øy. Kommunen omfatter dessuten en rekke tilgrensende øyer. Nord i kommunen ligger øyene Grytøya, Bjarkøya, Sandsøya, Helløya, Flatøya og Krøttøya, i tillegg til en rekke småøyer mellom Andfjorden i nordvest og Vågsfjorden i øst. Blant disse er Kjeøya, Litje Kjeøya, Kjøtta, Kjøttakalven, Åkerøya, Russeholmen, Måga, Svartskjæret, Litje Tjuvholmen, Store Tjuvholmen, Laukholmen, Arnøya, Store Rogla, Litje Rogla og Gressholman.
Hele kommunen ligger i Troms og Finnmark fylke. Den grenser til Senja i nordøst, Andøy ute i Andfjorden i nordvest, Kvæfjord i vest og Tjeldsund i sør. I sørøst forbinder Tjeldsundbrua Hinnøya med Skånland i Tjeldsund og fastlandet over Tjeldsundet, og i øst ligger Vågsfjorden hvor Harstad grenser til Ibestad. Harstad sentrum ligger på den nordøstlige delen av Hinnøya og er øyas eneste by. Sætertinden er Harstads høyeste fjell med sine 1094,7 meter over havet og ligger ovenfor Sandtorg, helt sør i kommunen. På Grytøya ligger Nona, som er 1012 meter høyt.


=== Klima ===
Harstad har midnattssol fra 22. mai til 18. juli og mørketid fra 30. november til 12. januar.


== Kultur ==


=== Lokalaviser ===
Byen og omlandet har lokalavisene Harstad Tidende (1887–) og Hålogaland Avis (2011-). Tidligere utkom avisene Haalogaland (1902–1954), Folkeviljen (1917–1956), Dagens Nyheter (1924–1931) og Bladet Harstad (1996–2000).


=== Tusenårssted ===
Trondenes er kommunens tusenårssted, vedtatt i kommunestyremøte 29. april 1999. Området har bygninger fra gammel og ny tid, og fornminner av forskjellige slag; stedet utgjør dermed blant annet en samling kulturminner med et mangfold av materiale fra vår nære og fjerne historie.


=== Kulturhus ===
Harstad kulturhus har en sentral betydning for kulturlivet i byen. Kulturhuset ligger på Hamnneset i Harstad sentrum og sto ferdig i 1992 som Nord-Norges største kulturhus. Kulturhuset består i hovedsak av Storsalen og Lillesalen. I tillegg ligger Harstad Bibliotek i samme bygg med mer enn 60 000 bøker.


=== Festspill og festivaler ===
I juni arrangeres Festspillene i Nord-Norge, et årlig kulturarrangement og festival som varer vel en uke rundt sankthans. Festspillene ble første gang arrangert i 1965.
I august arrangeres BAKgården, en byfest som startet som et studentprosjekt på tidligere Høgskolen i Harstad (nå campus Harstad UiT). Grunnidéen var at arrangementet skulle foregå i en bakgård i sentrum. På dagtid skulle det være et marked her, og på kveldstid et sted for konserter. I 2017 var over 17 000 mennesker innom konsertene og markedet i løpet av de tre dagene BAKgården ble arrangert.


=== Idrett ===
Harstad Skøyteklubb (HSK)
Harstad Håndballklubb (HHK)
Medkila Idrettslag – 1. divisjon kvinner
Harstad Svømmeklubb - også kjent som «Fiskene»
Harstad Basketballklubb – også kjent som Harstad Vikings
Harstad Innebandyklubb (HIBK)
Harstad sportsdykkerklubb – klubbhus ved båthavna i Hagan
Harstad alpinklubb – klubbhus i Sollifjellet Alpinsenter
Harstad Idrettslag (HIL) - fotballklubb med klubbhus i nordenden av Harstad stadion
Harstad Skiklubb – skihopping, langrenn og kombinert, med klubbhus i Kveldteigen
Medkila Skilag – langrennsklubb
Fotballklubben Landsås
Håndballklubben Landsås
IF Kilkameratene
Harstad Aikidoklubb
Kanebogen Bordtennisklubb
IK Hind – friidrett
Harstad golfklubb
Harstad Orienteringslag
Harstad Cykleklubb
Harstad Pistolklubb (HPK)


=== Severdigheter ===

Severdighetene i distriktet er sentrert omkring arkitektur og militærhistorie. Flere eksempler på den gamle trehusbebyggelsen er bevart og i daglig bruk, blant annet Røkenes gård og Sandtorgholmen.


== Historie ==

Stortinget vedtok ved lov av 9. juni 1903 at Harstad skulle skilles ut fra Trondenes som en egen bykommune fra 1. januar 1904. 
Harstads byvåpen, som er fra 1953, er laget av kunstmaler Jardar Lunde. Det har to bølgende sølvbjelker på blå bunn, og i toppen en krone med tre borger. Det blå i byvåpenet symboliserer havet, og det sølvfargede (byflagg: hvitt) symboliserer bølger.Under kommunereformen i 1964 ble Harstad slått sammen med de to tidligere kommunene Trondenes og Sandtorg. Omlandet omkring byen er et tradisjonelt bondeland med god jordkvalitet. Det finnes fremdeles en del bondegårder i kommunen, men de fleste yrkesaktive innbyggerne arbeider nå i byområdet.


=== Forsvaret ===
Harstad er tidligere forsvarsby, og i Trondenes leir finner man den severdige Adolfkanonen fra andre verdenskrig. Kong Haakon VII avduket den 20. juli 1950 en statue av generalmajor Carl Gustav Fleischer i Generalhagen i Harstad. General Fleischer hadde vært sjef for 6. divisjon, som hadde standkvarter i byen.

Befalsskolen for Infanteriet i Nord-Norge lå i Trondenes leir frem til den ble nedlagt sommeren 2003.
Kystjegerkommandoen benytter fremdeles Trondenes leir.
Forsvarets Musikkorps Nord-Norge, også kjent som Divisjonsmusikken, holder til i kulturhuset.
Forsvarets Lønnsadministrasjon.


== Samfunn ==


=== Politikk ===

Kommunestyret i Harstad består av 35 representanter og ble redusert fra 43 representanter i 2011. 


==== Kommunestyrevalget 2019 ====


==== Kommunestyrevalget 2015 ====


=== Utdanning og skole ===
GrunnskolerBergseng barneskole, Bjarkøy skole, Gausvik skole, Hagebyen skole (8.–10. trinn), Harstad barneskole, Kanebogen skole, Kila skole (1.–10. trinn), Lundenes skole (1.–10. trinn), Medkila skole, Seljestad barneskole, Seljestad ungdomsskole og Sørvik skole (1.–10. trinn).

Videregående skolerHarstad tekniske fagskole, Heggen videregående skole, Stangnes videregående skole og Academy of Commerce.

Andre utdanningsinstitusjonerCampus Harstad UiT, Trondarnes Folkehøgskole og Voksenopplæringa / Spesialpedagogisk senter.

Tidligere skolerAlvestad skole, Aun skole, Ervik skole, Fauskevåg skole, Kasfjord skole, Stangnes barneskole og Høgskolen i Harstad.


== Lokale områder ==

Bygder nord/vest for byenAune, Grøtavær, Lundenes, Alvestad, Kjøtta, Kasfjord, Stornes, Årnes, Røkenes, Undlandet, Ervik, Gamnes,Vika, Berg, Hagan, Kilhus, Tennvassåsen, Tømmeråsen, Steinnes, Storvassbotn og Sørlia.

BydelerSe Harstad (by).

Bygder sør for byenKilbotn, Nordvik, Melvik, Sørvik, Halsebø, Brokvik, Fauskevåg, Gausvik, Haukebø og Sandtorg.


=== Delområder ===
Harstad kommune er delt inn i følgende ni statistiske delområder (innbyggertall 2013):


== Kjente harstadværinger ==
Se Liste over kjente personer fra Harstad.


== Noter ==


== Referanser ==


== Eksterne lenker ==
Offisielt nettsted 
(en) Harstad – kategori av bilder, video eller lyd på Commons 
(en) Harstad – galleri av bilder, video eller lyd på Commons 
(no) Kommunefakta Harstad - Statistisk sentralbyrå
(no) Harstad i Store norske leksikon
(no) Trondenes Historiske Senter
(no) Trondenes kirke - verdens nordligste middelalderkirke
(no) Visit Harstad - turistinformasjon